paragraph_text: Svojom je svestranom pojavom obilježio splitsko međuratno razdoblje. U likovnosti se iskazao od ilustracije do grafičke opreme splitskih časopisa i knjiga. Pretpostavlja se da je ilustrirao knjigu splitskog pjesnika i budućeg gradonačelnika Vicka Mihaljevića, zajedno sa samim Mihaljevićem i Meneghelom Dinčićem. Katunarićev opus grafika čini stotinjak djela različitih tehnika. Njegov je doprinos hrvatskom slikarstvu slabije vrednovan.